

**H O T Ă R Â R E**

**privind aprobarea constituirii unui drept de superficie în favoarea Judeţului Cluj pentru realizarea obiectivului de investiții “VELO APUSENI - Amenajare trasee cicloturistice în zona munții Apuseni, pe zona Județelor Bihor, Cluj și Alba - lot Județul Cluj”**

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. 158 din 21.08.2025 privind aprobarea constituirii unui drept de superficie în favoarea Judeţului Cluj pentru realizarea obiectivului de investiții “VELO APUSENI - Amenajare trasee cicloturistice în zona munții Apuseni, pe zona Județelor Bihor, Cluj și Alba - lot Județul Cluj”, propus de Președintele Consiliului Județean Cluj, domnul Alin Tișe, care este însoţit de Referatul de aprobare cu nr. 35765/20.08.2025; Raportul de specialitate întocmit de compartimentul de resort din cadrul aparatului de specialitate al Consiliului Judeţean Cluj cu nr. 35767/20.08.2025şi de Avizul cu nr. 35765 din 29.08.2025 adoptat de Comisia de specialitate nr. 4, în conformitate cu art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

Ţinând cont de:

* adresa Consiliului Județean Cluj nr. 8282/26.02.2025;
* adresa Transilvania Quest SRL înregistrată la Consiliul Județean Cluj cu nr. 34698/11.08.2025 și declarația autentică cu privire la constituirea dreptului de superficie;

Luând în considerare prevederile:

* art. 2 – 3 și ale art. 80 - 84 din Legea privind normele de tehnică legislativă pentru elaborarea actelor normative nr. 24/2000, republicată, cu modificările și completările ulterioare;
* art. 123 – 140 și ale art. 142 - 156 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020 (republicată 2);

În conformitate cu dispozițiile:

* art. 173 alin. (1) lit. b) și alin. (5) lit. n), o) și p) din Ordonanța de urgență a Guvernului nr. 57/2019 privind Codul administrativ, cu modificările şi completările ulterioare;
* art. 553, art. 555, art. 693 – 701 și ale art. 885 din Legea privind Codul civil nr. 287/2009, republicată, cu modificările şi completările ulterioare;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1. (1)** Se aprobă constituirea cu titlu gratuit a unui drept de superficie în favoarea Judeţului Cluj, pentru realizarea obiectivului de investiții “VELO APUSENI - Amenajare trasee cicloturistice în zona munții Apuseni, pe zona Județelor Bihor, Cluj și Alba - lot Județul Cluj” asupra:

1. suprafeței de 1854 mp din terenul situat în intravilan - județul Cluj, comuna Rișca, localitatea Rișca, Stațiunea Fântânele, înscris în Cartea funciară nr. 52050 a localității Rișca cu nr. cadastral 52050, în suprafață de 30.140 mp;
2. suprafeței de 1345 mp din terenul situat în intravilan - județul Cluj, comuna Rișca, localitatea Rișca, Stațiunea Fântânele, înscris în Cartea funciară nr. 52051 a localității Rișca cu nr. cadastral 52051, în suprafață de 24.400 mp.

**(2)**  Se aprobă plata de către Județul Cluj a cheltuielilor ocazionate de încheierea contractului pentru constituirea dreptului de superficie în formă autentică, precum și a taxelor aferente înscrierii în cartea funciară a acestuia.

**(3)** Se mandatează Președintele Consiliului Județean Cluj, domnul Alin Tișe, sau în lipsa acestuia Vicepreședintele Consiliului Județean Cluj, domnul Radu Florin Rațiu, să semneze contractul pentru constituirea dreptului de superficie în formă autentică, în numele și pe seama Județului Cluj.

**Art. 2.** Județul Cluj se obligă ca, după realizarea efectivă a lucrării pentru care se constituie prezenta superficie, să întocmească documentația cadastrală pentru individualizarea și restrângerea dreptului de superficie, astfel încât acest drept să nu greveze imobilele în întregime, ci doar porțiunea afectată de proiectul prevăzut la art. 1, sens în care se vor întreprinde demersurile necesare, fie pentru dezmembrarea fiecăruia din imobilele de mai sus (în două parcele distincte, din care doar una din ele va fi cea afectată de superficie, fie prin întocmirea unei documentații cadastrale prin care să fie individualizată în mod concret partea din teren afectată de superficie.

**Art. 3.** La data comunicării prezentei hotărâri se abrogă Hotărârea Consiliului Judeţean Cluj nr. 138/2025 privind aprobarea amplasamentului și declanșarea procedurii de expropriere a imobilelor proprietate privată, care constituie coridorul de expropriere necesar pentru realizarea obiectivului de investiții “VELO APUSENI - Amenajare trasee cicloturistice în zona munții Apuseni, pe zona Județelor Bihor, Cluj și Alba - lot Județul Cluj”.

**Art. 4.** Cu punerea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin Direcția Juridică.

**Art. 5.** Prezenta hotărâre se comunică Direcției Juridice; Direcției Urbanism și Amenajarea Teritoriului, precum și Prefectului Județului Cluj, și se aduce la cunoştinţă publică prin afișare la sediul Consiliului Județean Cluj şi prin postare pe pagina de internet ”[www.cjcluj.ro](http://www.cjcluj.ro)”.

 **Contrasemnează:**

 **PREŞEDINTE,**  **SECRETAR GENERAL AL JUDEŢULUI,**

 **Alin Tișe Simona Gaci**

**Nr. 156 din 29 august 2025**

*Prezenta hotărâre a fost adoptată cu 35 voturi “pentru”**, iar 2 membri ai Consiliului județean nu au votat, fiind astfel respectate prevederile legale privind majoritatea de voturi necesară.*